O puent d'as Cadenas fue construito por iniciativa d'o conte hongaro István Széchenyi, que le ha dato o nombre. Széchenyi estió treballando por ista interpresa a o menos dende 1820. En zaguerías, as obras se facioron entre 1839 y 1849, seguntes o prochecto y baixo a dirección d'o incheniero anglés William Tierney Clark. Entre atras posibilidatz, s'optó por a solución de fer un puent penchato en o que o tablero central, situato entre as dos pilonas, de 202 metros de largaria, fuese d'os mas luengos d'o mundo en a suya epoca. A largaria total d'o puent ye de 375 metros y l'amplaria de 12,5 metros. Os cables que habrían de sostener o tablero son, en realidat, cadenas tiercas de fierro, y d'aquí le viene o suyo nombre mas popular. En as dentradas d'o puent bi ha estatuas de lions representatos curiosament sin de luenga. O trafico discurre baixo os arcos d'as dos pilonas, d'estilo neoclasico, mientres que as aceras ta os piatons y os ciclistas, adhibitas posteriorment, pasan por difuera d'as pilonas, y son amparatas por mensulas.